
Denne historien er fri fantasi. Eventuelle navn og/eller annen likhet med mennesker som lever eller har levd, er utilsiktet.


Personregister:

Flora Campbell MacPherson – f. 25/1 1740

Ewan MacPherson – gift med Flora, godsherre

John Alexander Johnson MacPherson – f. 14/12 1760, Flora og Ewans sønn

Robina Leana Johnson MacPherson – f. 1768, Flora og Ewans datter

Robert Johnson – f. 10/7 1717, Floras far

Elisabeth Johnson – Floras stemor

Elsa, Sverre og Olav Johnson – Floras halvsøsken

Oline – gift med Sverre

Martha Myrholm – Elisabeths lillesøster

Johan Myrholm – Marthas ektemann, skomaker

Julie Hustad – Floras venninne

Frederik Hustad – storbonde, gift med Julie

Christian Hustad – Julie og Frederiks sønn, f. 24/6 1763

Elida Hustad – Julie og Frederiks datter, f. november 1764

Nora Hustad – Frederiks datter

Eivor og Ulrik – Julies foreldre

Tore – Julies lillebror

William Davidson – Floras gudfar

Margareth Davidson – Floras tante, gift med William

Mary Louise Davidson – Margareth og Williams datter, f. oktober 1763

Albert Davidson – Williams sønn

Konstance Davidson – gift med Albert

William Norvald (Lille Will) Davidson – Albert og Konstances sønn, født 1759

Angela Davidson – Albert og Konstances datter, født 1760

Stuart Carson – drifter, barndomsvenn av Floras mor

Graham MacMahan – kaptein

Eleanor MacMahan – Floras venninne, gift med Graham

Harriet og Eve MacMahan – Eleanor og Grahams døtre

Leana MacPherson – Ewans mor

Gordon MacPherson – Ewans far

Leslie Drummond – venn av Flora og Ewan

Skye Drummond – gift med Leslie. Ewans halvsøster

Ian Gordon Chisholm Rose – Skyes sønn

Lilias, Rhoswen, Heather og Archie Drummond – Skye og Leslies barn

James Walter Campbell – Floras onkel

Paisley Campbell – James’ kone

Henry James Campbell – James’ sønn

Catrina Campbell – Henry James’ kone

Rob Maurice «Robbie» Campbell – James’ sønn

Viola Campbell – Robbies kone

Tomas «Tom» – den nye presten

Frøydis – gift med Tom

Ingeborg – enke, arbeider på Solgløtt

Astrid og Ester – Ingeborgs døtre

Sølve – dreng på Løvås

Gerda, Dagny og Unni – pikene som passer barna på Solgløtt

Siri og Andreas – ekteparet som driver Rognebærtunet

Lillian – Andreas’ niese

Barbro og Ronald Steinersen – ektepar bosatt i Molde

Gro og Bjørn Steinersen – ekteparets barn

Dougal Ainsley – arbeider på godset

Effie Ainsley – Dougals kone

Lindsie Ainsley – Dougals datter, kjøkkenpike på godset

Cayden og Sorley Ainsley – Douglas sønner


Slik sluttet forrige bok:

– Unnskyld, frue, men er din mann her? sa løytnanten.

– Ja, det er han, sa Flora i samme øyeblikk som Ewan stilte seg ved siden av henne.

Ewan smalnet øynene.

– Hva vil dere? Stemmen var kraftfull.

– Vi møttes ved Campbell slott for noen måneder siden.

– Ja, og hva så? sa Ewan. – Kjenner vi dere?

– Jeg kjente i hvert fall igjen fruens far, han nikket mot Flora. – Vi møttes ved Culloden for mange år siden.

Flora ble iskald. Dette lovte ikke godt.

Løytnanten trakk pusten og satte et par spørrende øyne i Flora.

– Vi er på leting etter en rømling.

– Hvilken rømling? sa Flora.

– Det kan være det samme, sa løytnanten. – Spørsmålet er om følget deres fortsatt er fulltallig? Om en Elida Hustad befinner seg her? Vi har en mistanke om at hun dro av sted sammen med en av våre soldater.

Flora ble kald og varm på samme tid. Så snudde hun seg og løp til Elidas værelse.

Der var det ingen.

Det gikk sakte, men smertefullt opp for Flora at Elida hadde rømt med soldaten hun møtte hos onkel James for noen måneder siden. Hvorfor hadde hun ikke forstått hva som foregikk? Og hvordan skulle hun klare å redde Elida fra dette? Hva ville Julie si?

Flora bannet lavt, og Ewan kom bort til henne med et uttrykk som lyste av sinne og fortvilelse.

– Hvordan kunne hun være så dum? freste han.

Flora ristet på hodet. – Jeg vet ikke, men hun er bare atten. Vi burde nok ha passet bedre på henne.

– Hva skal vi gjøre? Vi må selvsagt lete etter henne, men hva skal vi gjøre når vi finner henne? Gifte henne bort til soldaten? Det kan vi bli nødt til. Ewan ristet på hodet.

Blodet frøs i Floras årer. Det hadde hun ikke tenkt på. Hun skjøv tanken fra seg.

– Nå tar vi én ting om gangen. Det første er å finne henne så fort som mulig. Og når vi gjør det, så skal jeg … Flora kjente raseriet velle opp. Hvordan kunne Elida være så ubetenksom?

– Du har rett, sukket Ewan. – Vi får sette i gang søket etter dem. Han kysset henne raskt på kinnet. – Ikke bekymre deg, vi finner henne snart, skal du se.

– Ja, og jeg blir med.

– Selvsagt gjør du det.

Han gikk mot løytnanten og Gordon, som var i en høylytt diskusjon.

– Hvorfor skjønte jeg ikke at dette kunne skje? sa Flora da Leana kom bort til henne.

– Dette er da ikke din feil, kjære deg, sa Leana og klemte armen hennes. – De kommer til å finne henne.

– Jeg blir med og leter. Flora greide ikke riste av seg følelsen av at hun burde ha forstått hva som var i gjære. I stedet hadde hun gått rundt og vært livredd for at en rødjakke skulle gjenkjenne faren etter førti år. Det var ikke logisk, det skjønte hun nå.

– Er du sikker?

– Ja, Julie og Frederik sendte henne hit for å få henne unna plagsomme menn. De stolte på at jeg ville ta vare på henne, og se hvordan det gikk? Hun ristet på hodet og trakk pusten, så slapp hun den sakte ut. – Og så svikter jeg henne fullstendig. Jeg må finne henne, jeg må være med på letingen.

Leana nikket.

– Selvsagt, jeg forstår deg godt. Og jeg skal se til at alt er som det skal her på godset mens du er borte, sammen med Dougal. Gordon skal selvsagt være med ut og lete.

– Det er godt å vite, sa Flora. Hun hadde tidligere følt på at både Leana og Gordon hadde tatt for mye plass på godset, men nå var Flora bare takknemlig for at de hjalp til. De trengte all den hjelpen de kunne få.

– Dere kommer til å finne dem, den dumme jenta og den idiotiske soldaten. For en røre.

– Jeg er så enig, og jeg kan ikke vise meg i Norge igjen etter dette.

Faren kom bort til dem.

– De er snart klare til å lete.

– Jeg blir med, sa Flora.

Faren hevet øyenbrynene, men sa ikke noe, for han visste at det ikke nyttet å protestere.

– Så hva er planen? sa Flora og så spørrende på faren, som fortalte kort at de skulle dele seg opp i grupper og lete i nærliggende områder. – Har løytnanten noen formening om hvor soldaten kan ha tatt henne med seg?

– Han hadde noen vage ideer, og forbannet ham flere ganger. Han var oppriktig sint og flau over soldatens oppførsel. Det venter ham en streng straff når vi finner dem.

– Bare vi finner dem, sa Flora. – Og jo før, jo bedre. Når drar vi?

– Nå snart. Jeg ga stallguttene beskjed om å sale opp hesten din, sa faren.

Flora red sammen med faren og Ewan. De var på vei mot et av de utvalgte vertshusene i nærheten, som de antok at rømlingene kunne ha tatt inn på. Det lå et par timers ridetur unna. Flora var i dårlig humør.

De fant hverken Elida eller soldaten i vertshuset, og eieren, en fyldig dame med et surt uttrykk, var ikke akkurat hjelpsom. Hun svarte bare med enstavelsesord og kikket knapt på dem.

– Har du sett dem eller ikke? hveste Flora da tålmodigheten var oppbrukt.

Kvinnen hevet øyenbrynene og satte det grå blikket i henne.

– Jeg vet ikke, jeg kan ikke huske dem. Og vi tar uansett ikke imot ugifte par her, sa hun med overlegen stemme.

– Å, sa Flora og så seg rundt. – Det er åpenbart et par som ikke er gift her, de gjemte seg i hjørnet ved et av vinduene.

– Dette er ikke Gretna Green, sa kvinnen skarpt.

– Nei, det er det åpenbart ikke, stønnet Flora. – Da hadde de giftet seg. Etter at England i 1753 innførte en lov om at foreldre til begge parter måtte samtykke til giftemål hvis de som skulle gifte seg, var under tjueén år, var det mange fra England som dro til Skottland for å gifte seg, siden Skottland ikke hadde en slik lov. Og den første landsbyen de som regel kom til i Skottland, var Gretna Green.

– Hvis de var engelske, ja, men dere er da skotske?

– Ikke dem vi leter etter. Han er engelsk, og hun er norsk.

– Greit, jeg har sett dem, stønnet kvinnen. – Men bare så det er sagt, dere kan ikke ta meg for dette. De sa at de var et ektepar. Soldaten sa det. Hun sto i bakgrunnen og … Kvinnen nølte.

– Og hva? sa Ewan skarpt til henne.

– Hun virket usikker og nesten redd, men jeg trodde hun kanskje var nygift og … ja …

Flora stønnet. Stakkars Elida, hun måtte være redd, og kanskje angret hun seg også? De måtte finne henne snarest.

– Hvor ble de av? Overnattet de her? sa Flora og var redd for svaret. Hun grøsset ved tanken på at de to overnattet på et værelse.

– Det var litt rart egentlig, for hun insisterte på hvert sitt værelse, men så var det bare ett ledig.

Flora så Ewans kjeve arbeide hardt mens ansiktet hardnet til.

– Og da lot du dem få det?

– De dro videre, sa kvinnen og ga ham et skarpt blikk.

– Sa de hvor de skulle? sa Flora.

– Ikke annet enn at de skulle finne et annet vertshus.

– Og hvor er det nærmeste? sa Ewan.

– Det ligger sørover, et par timers ridetur herfra. Den svarte ponni, tror jeg det heter.

– Takk, sa Flora. De gikk ut og satte kursen mot vertshuset.

De red hardt, og det tok dem i underkant av halvannen time å nå det neste vertshuset. Innehaveren var den rake motsetningen til den forrige, det var en mann, og han smilte hele tiden og hadde et hyggelig åsyn.

– Ja, jeg husker dem, sa mannen da de spurte etter Elida og soldaten.

– Å? Flora ble håpefull og vekslet blikk med Ewan.

– Ja, men de var åpenbart ikke gift, så jeg sendte dem på dør.

– Å nei, sukket Flora. – Hvor dro de?

– Til et sted soldaten kjente til, tror jeg. Til noen bekjente av ham.

– Så ikke til et vertshus? sa Ewan.

– Nei, det tror jeg ikke.

– Vet du hvilket sted de skulle til, eller hvem de skulle til?

– Nei, dessverre, jeg bare overhørte dem mens de diskuterte og gikk ut herfra.

– Kan jeg spørre deg … Flora nølte, og mannen nikket oppmuntrende til henne. – Hvordan virket hun? Jeg mener, var hun redd eller noe?

– Nei, det kan jeg ikke si, hun smilte og virket, ja … betatt av ham.

– Jeg forstår, sa Flora. – Takk skal du ha.

– Jeg håper dere finner dem, sa mannen og ga dem et lite smil.

– Jeg også, sukket Ewan. – Jeg også.

– Hva gjør vi nå? sa Flora da de gikk ut av vertshuset.

– Stallgutten vet kanskje noe? De overhører mye når de steller hestene, og legger merke til hva som skjer rundt vertshuset.

– God idé, sa Flora. – Du går til stallen, og så ordner jeg med mat til oss.

De gikk hvert til sitt.

Mens Flora ventet på maten, raste alle mulige tanker gjennom hodet hennes. Angret Elida seg og var fortvilet? Eller var hun med på det, og hadde de gjort noe de absolutt ikke burde gjøre? Hadde han tatt jomfrudommen hennes? Hvis han hadde det, var det ingen annen utvei enn å få dem gift, men da kom aldri Julie til å tilgi henne. Men det kom hun uansett ikke til å gjøre.

– Her er maten. En kjøkkenpike kom med et knytte med mat.

– Takk, sa Flora.

Hun gikk ut og fant Ewan utenfor, der han pratet med en yngre mann. Han avsluttet samtalen og vendte seg mot Flora.

– Det var stallgutten, han sier at han så dem ri østover, og overhørte at de skulle til noen han trodde het MacInnes.

– Og han visste hvor det var?

– Ja, han ga meg en beskrivelse.

– Det er bra, da drar vi dit?

– Ja, men hestene er utslitte, så vi må ha nye, og det tar litt tid. Han gikk for å sale opp uthvilte hester.

– Hva med våre hester?

– Dem henter vi senere. Når dette er over.

– Når dette er over, gjentok Flora, og følte antydningen til et håp.

De spiste kjøttpai og drakk øl mens de ventet på friske hester og diskuterte hvilken vei de skulle ta.

– Det er du som vet best hvilken vei som er raskest, sa faren og nikket mot Ewan.

– Jeg er i tvil. Vi får ta den som går over fjellet. Den er kortest, men også den mest krevende.

– Blir det mye lenger å ri rundt? spurte Flora.

– Ja, det blir et par timer ekstra.

– Da er det bestemt, sa Flora og puttet den siste biten av paien i munnen idet stallgutten og en til kom ut med tre uthvilte hester.

En sur vind bet dem i ansiktet, og de ble raskt gjennomvåte av et regnskyll som feide over dem mens de red opp dalen i fjellpasset.

– Vi får søke ly, ropte faren, som red fremst.

– Men vi må finne Elida raskest mulig, ropte Flora tilbake.

– Ingen av oss kommer til å finne henne hvis vi pådrar oss lungeinflammasjon, ropte faren og red mot en hytte som sto i ly av en treklynge. Han steg av hesten og plasserte den under trærne. Flora og Ewan red etter og gjorde det samme.

– Jeg går inn og ser om det er noe å fyre opp med, så vi kan varme oss og tørke noen klær, sa faren og forsvant inn.

– Vi kan da ikke være her lenge, sa Flora og fanget blikket til Ewan, som kom mot henne etter å ha satt fra seg hestene.

– Din far har rett, vi må få i oss varmen, vi kan ikke bli syke. Det hjelper ingen, og aller minst Elida.

– Men vi har dårlig tid, protesterte Flora. – Vi må finne Elida så raskt som mulig, og nå er det snart natt.

– Helt ærlig, Flora, tror du det har så mye å si om vi finner henne nå eller i morgen? Dessuten rekker vi uansett ikke frem før morgenen.

– Men … men … Flora fant ikke ordene, og akkurat da kjente hun hvor sliten hun var. Hun orket ikke å protestere mer og gikk inn sammen med Ewan.

Faren hadde fått fyr i grua og satt i bare underbuksen og varmet seg. Han hadde hengt bukse og skjorte til tørk.

– Er det noe mer mat igjen? sa Ewan.

– Ja, den ligger i saltasken min, sa Flora og tok av seg de våte klærne og hengte dem over grua.

Ewan forsvant ut, og Flora satte seg ved siden av faren på benken som sto ved ilden.

– Det var godt å få i seg varmen, sa faren og la et teppe han hadde funnet over fanget til begge.

– Ja, du har rett, sa Flora. – Jeg visste ikke hvor kald og sliten jeg var før jeg steg av hesten og kom inn hit.

Ewan kom tilbake med en sekk med mat og satte den foran gruen. Faren plukket frem restene av paien og øl, og delte det ut.

De spiste i taushet og stirret inn i de dansende flammene. Langsomt fikk de tilbake varmen i kroppen.

– Må vi overnatte her? sa Flora til slutt.

– Ja, det er ingen vits å dra noe sted i nattemørket, sa faren. – Vi drar heller grytidlig i morgen.

– Men hva om de da har reist videre?

– Vi rekker frem før det er altfor sent, sa Ewan. – Og både vi og hestene trenger å hvile oss.

– Det er en enkel seng i kroken der, faren nikket mot den andre siden av hytta. – Dere kan ligge der, så ligger jeg her. Det er også et teppe der.

– Fint. Ewan reiste seg opp og rakte hånden mot Flora.

Hun grep den, men slet med å komme seg opp. Det stakk i lårene etter rideturen, så Ewan måtte hjelpe henne opp.

De la seg i sengen. Ewan bredte teppet over dem og sørget for å varme de kalde lårene hennes.

– Dette kommer til å gå bra, hvisket Ewan trøstende.

Flora merket at tårene trillet nedover kinnene hennes.

– Beklager, jeg er bare så sliten, sa Flora og la seg enda tettere inntil ham.

– Sov nå, Ewan kysset henne, og hun gled sakte inn i søvnen.

Flora våknet med et rykk grytidlig neste morgen. Et høyt klirr, etterfulgt av faren som bannet, fikk Flora ut av den hvileløse søvnen. Heldigvis hadde hun fått i seg varmen i løpet av natten. Hun smøg seg ut av sengen, der Ewan fortsatt lå og snorket. Håret var bustet, og det var som hun fikk et glimt av den unge Ewan hun hadde truffet for så mange år siden. Hun glemte aldri den første gangen hun så ham. Hun elsket ham fremdeles så høyt at det nesten gjorde vondt.

– Jeg beklager, kom det fra faren, som hvisket fra gruen. – Jeg snublet.

– Det går bra, vi bør vel uansett komme oss av gårde snart. Flora gikk bort til faren, som rakte henne en kopp kaffe. Takknemlig drakk hun den varme, bitre væsken.

– Klærne er tørre, jeg har sørget for å holde ilden ved like gjennom natten.

Faren trakk klærne ned fra snoren og la dem på benken. Selv hadde han allerede fått på seg sine klær.

– Takk, far. Flora kysset ham på kinnet. – Det er så godt å ha deg her. Du kommer til å bli dypt savnet når du drar.

– Jeg kommer til å savne dere, og spesielt deg, kjære datter. Faren ga henne et blekt smil. – Men først må vi finne Elida.

Faren fylte kaffe i en kopp og rakte den til Flora.

– Vekk din mann nå, så går jeg ut og saler opp hestene.

Faren forsvant ut. Flora drakk kaffen før hun gikk bort til Ewan med hans kopp. Så satte hun seg på sengekanten og kysset ham på kinnet.

– Det er på tide å våkne.

Ewan gryntet og ville sove videre, men våknet med et rykk da hun ristet i ham. Han sukket fornøyd da hun satte kaffekoppen til nesen hans, så satte han seg opp i sengen, kysset henne og tok imot koppen.

– Du er den beste kvinnen i hele verden.

Hun blunket til ham.

– Vel, det er ikke jeg som har laget kaffen, men drikk opp raskt, så vi kommer oss av sted.

Han nippet til kaffen, men da han merket at den ikke var så varm, drakk han den opp i tre slurker. Ewan gikk ut av sengen og la armene rundt henne.

– Uansett hva som skjer, så skal vi stå sammen. Det kommer til å gå bra til slutt. Jeg lover, Flora.

Hun kysset ham, og tenkte at uansett hva som skjedde, var hun uendelig glad for at hun hadde ham ved sin side.

